MFCขายกอง6เดือนจ่าย2.42%
บลจ.เอ็มเอฟซี ออกกองทุนตราสารหนี้ อายุ 6 เดือน ลงทุนต่างประเทศสัดส่วน 68% คาดผลตอบแทน 2.425% ต่อปี
21 เม.ย. 2558

บลจ.เอ็มเอฟซี ออกกองทุนตราสารหนี้ อายุ 6 เดือน ลงทุนต่างประเทศสัดส่วน 68% คาดผลตอบแทน 2.425% ต่อปี
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า เอ็มเอฟซีเปิดขายกองทุนเปิดเอ็มเอฟซี กาญจนทรัพย์ 6 ซีรี่ส์ 31  เป็นกองทุนรวมตราสารหนี้ ซึ่งจะลงทุนในต่างประเทศไม่เกิน 79% ของมูลค่าทรัพย์สินสุทธิ คาดโอกาสรับผลตอบแทนสุทธิ 2.425% ต่อปี เสนอขายตั้งแต่วันนี้-27 เม.ย.2558 ซึ่งผู้สนใจสามารถลงทุนขั้นต่ำได้ตั้งแต่ 10,000 บาท ต่อปี 
สำหรับตราสารที่คาดว่ากองทุนจะลงทุน ได้แก่ เงินฝากประจำของธนาคาร PT Bank Rakyat Indonesia (Persero) Tbk สัดส่วน 24% เงินฝากประจำของ Akbank ธนาคารเอกชนของตุรกี สัดส่วน 20% ตราสารหนี้ระยะสั้นของ Isbank ธนาคารพาณิชย์ของตุรกี 24% ตั๋วแลกเงินของบริษัทราชธานีลิสซิ่ง สัดส่วน 14.29% ตราสารหนี้ระยะสั้นของบริษัทอยุธยา แคปปิตอล ออโต้ลีส  17.71% 
ทั้งนี้ กองทุนอาจพิจารณาลงทุนในตราสารอื่นแทนหรือเพิ่มเติม โดยมีอันดับความน่าเชื่อถือไม่ต่ำกว่า BBB- กองทุนเปิด MK6S31 เหมาะสำหรับผู้ที่สามารถรับความเสี่ยงจากการลงทุนในตราสารหนี้ทั้งในและต่างประเทศได้ โดยลงทุนได้ในระยะเวลาปานกลาง และผลตอบแทนไม่ต้องเสียภาษีสำหรับบุคคลธรรมดา